གྲུམ་བུ་ནི་ཁ་ཟས་ཀྱི་དྭངས་མ་ཚུལ་བཞིན་རང་གནས་སུ་མ་སྨིན་པས་ཡན་ལག་གི་ཚིགས་དམིགས་རྣམས་ལ་ཆུ་སེར་འཕེལ་བས་བད་ཀན་འབྱོར་བྱེད་ཀྱི་བྱེད་ལས་ཉམས་པར་འགྱུར་ཏེ་ཚིགས་ཀུན་ཆག་གྲུམ་ཤོར་བ་ལྟར་ན་བའི་ནད་ཅིག་ཡིན།དྲེག་དང་གྲུམ་བུ་གཉིས་ནི་དྭངས་མ་མ་ཞུ་བའི་རྒྱུ་ལས་བྱུང་བ་ཞིག་ཡིན་ཡང་དྲེག་ནད་ནི་རུས་པའི་ནད་དང་གྲུམ་བུ་ནི་ཤ་རུས་ཀུན་ལ་ཁྱབ་པའི་ནད་ཞིག་ཡིན་པ་དང་དྲེག་ནད་གཙོ་ཆེར་རྐང་པའི་མཐེ་བོང་དང་གྲུམ་བུ་ནི་རྐང་ལག་གི་ཚིགས་སྤྱི་དང་ཁྱད་པར་དུ་ཚིགས་ཕྲན་རྣམས་སུ་འབྱུང་བ་མ་ཟད་དྲེག་ནད་ནི་ངོ་བོ་རླུང་ཁྲག་འཁྲུགས་པ་ལས་བྱུང་ཞིང་སྐྲངས་པ་ཆེ་ལ་སྐྲངས་མདོག་སྨུག་པ།སྐྲངས་པ་ཟུག་གཟེར་ཆེ་ཞིང་རེག་མི་བཟོད་པ།གྲུམ་བུའི་ནད་ནི་ངོ་བོ་ཆུ་སེར་འཕེལ་བ་ལས་འབྱུང་བ་དང་སྐྲངས་པ་ཆེར་མི་འབྱུང་ཞིང་འགུལ་ཚེ་སྐད་ངན་འཆོར་བ་ལྟ་བུའི་ན་ཟུག་ཡོད་པ་ཡིན།